ร้านนี้ตั้งอยู่ในทางค่อนข้างซับซ้อนอาจจะหายากซักนิดหน่อย เริ่มต้นจากสนามกอล์ฟยิมคานา(วัดเมืองกาย)ให้ตรงเข้ามาเรื่อยๆแล้วเลี้ยวซ้ายเข้าถนนราษฎร์อุทิศ ซอย 8 ตรงไปตามทางซักพักจะเจอร้านอยู่ทางขวามือ ร้านเปิด 2 ช่วงเวลาคือ 12.00-15.00 น. และ 18.00-22.00 น. ก่อนจะมาต้องโทรจองล่วงหน้า ทางร้านไม่รับ walk in นะจ๊ะ เพราะร้านนี้เค้ามีเพียง 4 โต๊ะเท่านั้น ใช่ค่ะฟังไม่ผิดหรอก 4 โต๊ะเท่านั้นจริงๆ เบอร์โทรร้าน 0856163966 ก่อนอื่นต้องยอมรับว่ากว่าจะได้มาร้านนี้ก็คิดนานอยู่เหมือนกัน เหตุผลหลักเลยคือเรื่องราคา แว๊บแรกที่เห็นคอร์สอาหารพร้อมราคาแอบตกใจเพราะราคาแรงใช่ย่อย แต่เราว่าจริงๆแล้วพอมาดูวัตถุดิบมันก็สมเหตุสมผลอยู่นะ จะเป็นยังไงบ้างเดี๋ยวจะมารีวิวเป็นอย่างๆเลยละกัน เซตที่สั่งวันนี้เป็นเซตล็อบสเตอร์+ทาราบะ(4,200฿/2คน)
* ถั่วแระญี่ปุ่น เสิร์ฟมาแบบอุ่นๆ เม็ดใหญ่ รสเค็มๆมันๆกินเพลินดี
* สลัดปลาดิบรวม มีปลาทูน่า ปลาฮามาจิ ปลาแซลมอน และไข่ปลาแซลมอน เนื้อปลาสดนุ่ม ไม่มีกลิ่นคาว ผักกรอบ น้ำสลัดเปรี้ยวอมหวานอร่อยกำลังดี
* ล็อบสเตอร์ซาซิมิ เราให้คะแนนจานนี้เป็นจานที่พีคที่สุดสำหรับมื้อนี้ เพราะมันสดมากกกกก เราเพิ่งเข้าใจว่าเนื้อกุ้งที่สด กรอบ เด้งเป็นยังไงก็เพราะจานนี้แหละ แต่จะไม่ให้สดได้ยังไงในเมื่อเชฟเค้าแล่ล็อบสเตอร์เป็นๆให้ดูต่อหน้าต่อตาเลยทีเดียว
* ล็อบสเตอร์หม้อไฟกระดาษ เป็นก้ามล็อบสเตอร์โตๆมาในรูปแบบซุปหม้อไฟที่โดดเด่นตรงภาชนะ มันคือกระดาษที่ทำมาจากเยื่อไผ่นั่นเอง รสน้ำซุปเค็มมิโสะ หวานล็อบสเตอร์ มีสาหร่ายและเต้าหู้ด้วยทำให้กลมกล่อมเข้ากัน ยิ่งถ้าได้กินเนื้อก้ามล็อบสเตอร์พร้อมน้ำซุปด้วยแล้วขอบอกเลยว่ามันเข้ากันได้เป๊ะมาก
* ไข่ตุ๋น เชฟบอกว่าเนื้อไข่ตุ๋นกว่าจะนุ่มเนียนได้ขนาดนี้ต้องใช้ระยะเวลากรองนานพอสมควร จานนี้เนื้อเนียนนุ่ม อร่อยสมราคาคุยเลยค่ะ
* ข้าวผัดแซลมอน เป็นข้าวญี่ปุ่นเม็ดกลมๆผัดมาแบบมีกลิ่นหอมและมีเนื้อหวานๆของแซลมอน เจอจานนี้เข้าไปเริ่มจุกแล้วเหมือนกัน
* ทาราบะย่างเกลือ ก้ามปูทาราบะก้ามโตๆ สดมากจนทำให้แกะออกมาจากเปลือกได้อย่างง่ายดาย รสหวาน ย่างมาได้พอดี ไม่แห้งเกินไป จะกินเปล่าๆหรือจิ้มซอสรสเปรี้ยวก็อร่อยไม่แพ้กัน
* ซูชิเอนกาวะ มาแบบเส้นยาวๆกันเลยทีเดียว (จานนี้ไม่ได้ลองกิน แต่ดูจากคนที่กินแล้วก็น่าจะฟินอยู่ไม่น้อย)
* โกเบซูชิ เนื้อโกเบย่างไฟแค่พอสุกแล้วห่อข้าว มาในขนาดพอดีคำ เนื้อหวานและนุ่มมากแต่ไม่ถึงกับละลายในปาก แค่พอให้มีtexture ในการเคี้ยวอยู่หน่อยๆ 
* ถั่วดำต้มยอดชาเขียวหวาน เป็นขนมปิดท้ายมื้อที่พิเศษมาก เชฟใช้เวลาในการเคี่ยวเม็ดถั่วดำกว่า 2 วัน จะมี 2 รสชาติแตกต่างกันออกไปตามวิธีกิน ถ้ากินเฉพาะเม็ดถั่วจะมีรสหวานหนึบๆเด้งๆคล้ายมีเยลลี่เคลือบไว้ ถ้ากินพร้อมนมสดจะมีรสหวานอ่อนๆ มีความมันของนมเข้ามา แต่จะกินแบบไหนก็อร่อยไม่แพ้กันค่ะ
จากการพิจารณาจากคุณภาพ วัตถุดิบและความใส่ใจในการปรุงอาหารทุกจานของเชฟแล้ว เราคิดว่าราคานี้เป็นราคาที่สมเหตุสมผลเลยทีเดียว ใครที่อยากมาลองประสบการณ์การชิมใหม่ๆขอแนะนำร้านนี้เลยค่ะ รับรองไม่มีคำว่าผิดหวัง